Broj: 711-I-997-M-228/22-02-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Zorana Bišćana, člana Uprave trgovačkog društva Vodne usluge d.o.o. i Komunalac d.o.o.,** za davanjem mišljenja Povjerenstva, na 169. sjednici održanoj dana 29. travnja 2022.g. donosi sljedeće

**MIŠLJENJE**

1. **Sukladno odredbi članka 17. stavka 1. i 18. stavka 1. ZSSI-a obveznik Zoran Bišćan koji obnaša dužnost člana Uprave trgovačkog društva Vodne usluge d.o.o. ne može istovremeno obnašati i dužnost člana Uprave trgovačkog društva Komunalac d.o.o.**
2. **Sukladno odredbi članka 8. stavak 1. ZSSI-a, navedeni obveznik dužan je u što kraćem roku razriješiti okolnost povrede članka 18. stavka 1. ZSSI-a te je isti dužan Povjerenstvu dostaviti odluku kojom prestaje obnašati jednu od navedenih dužnosti.**
3. **Sukladno članku 17. stavku 1. ZSSI-a obveznik Zoran Bišćan ne može istovremeno uz obnašanje dužnosti člana uprave trgovačkog društva Vodne usluge d.o.o. i Komunalac d.o.o. obnašati drugu javnu dužnost vijećnika skupštine Bjelovarsko-bilogorske županije, jer zakonom nije propisana iznimka od opće zabrane istodobnog obnašanja druge javne dužnosti.**
4. **Sukladno odredbama ZSSI-a obveznik Zoran Bišćan ne može istovremeno uz obnašanje dužnosti iz točke I. izreke obnašati i funkciju potpredsjednika** **Odbora za financije i proračun Županijske skupštine Bjelovarsko-bilogorske županije i predsjednika Odbora za gospodarstvo Grada Bjelovara, ukoliko je na navedene funkcije imenovan s osnove vijećničkog mandata u Županijskoj skupštini, dok navedene funkcije može istovremeno obavljati ukoliko je na njih imenovan kao vanjski član te za primati naknadu.**

Obrazloženje

Zahtjev za mišljenjem podnio je obveznik Zoran Bišćan, član Uprave trgovačkog društva Vodne usluge d.o.o. i Komunalac d.o.o. U Povjerenstvu zahtjev je zaprimljen 25. travnja 2022. pod poslovnim brojem 711-U-4383-M-228/22-01-4, povodom kojeg se vodi predmet broj M-228/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Bjelovaru, utvrđeno je da je pod brojem MBS: upisano trgovačko društvo Vodne usluge d.o.o. osnovano od strane Grada Bjelovara te da je kao osoba ovlaštena za zastupanje, između ostalih, upisan Zoran Bišćan koji kao član uprave društvo zastupa zajedno s predsjednikom uprave.

Nadalje, uvidom u sudski registar Trgovačkog suda u Bjelovaru, Povjerenstvo je utvrdilo da je pod brojem MBS: 010037408 upisano trgovačko društvo Komunalac d.o.o., osnovano od strane Grada Bjelovara te je kao osoba ovlaštena za zastupanje, između ostalih, upisan Zoran Bišćan koji kao član uprave, društvo zastupa zajedno s predsjednikom uprave.

Slijedom navedenog, a povodom obnašanja navedenih dužnosti, obveznik Zoran Bišćan dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je član Uprave trgovačkih društava Vodne usluge d.o.o., (u nepunom radnom vremenu - 4 sata) i Komunalac d.o.o.(u nepunom radnom vremenu - 4 sata), a da je osnivač navedenih društava jedinica lokalne samouprave - Grad Bjelovar. Nadalje, obveznik navodi da je trgovačko društvo Vodne usluge d.o.o. nastalo u postupku odvajanja s osnivanjem. Odlukom jedinog osnivača Komunalac d.o.o. određen je postupak odvajanja s osnivanjem društva Vodne usluge d.o.o., istodobnim prijenosom dijelova imovine društva Komunalac d.o.o. na novonastalo društvo Vodne usluge d.o.o. te da je navedeni postupak proveden sukladno Zakonu o vodama. Obveznik stoga postavlja upit može li nakon stupanja na snagu Zakona o sprječavanju sukoba interesa obnašati dužnost člana Uprave u društvima Vodne usluge d.o.o. i Komunalac d.o.o. ili postoji zapreka za istodobnim obnašanjem navedenih dužnosti u nepunom radnom vremenu. Nadalje, obveznik ističe i kako je član Županijske skupštine Bjelovarsko-bilogorske županije te potpredsjednik Odbora za financije i proračun Županijske skupštine Bjelovarsko-bilogorske županije, kao i predsjednik Odbora za gospodarstvo Grada Bjelovara te da za navedene dužnosti primana naknadu. Stoga, obveznik postavlja upit i postoji li sukob interesa ako istovremeno obnaša dužnost člana uprave trgovačkog društva koje je u vlasništvu jedinice lokalne samouprave i dužnost vijećnika u Županijskoj skupštini Bjelovarsko-bilogorske županije te dužnost potpredsjednika Odbora za financije i proračun Županijske skupštine Bjelovarsko-bilogorske županije i predsjednika Odbora za gospodarstvo Grada Bjelovara.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili fizičke osobe.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Člankom 17. stavkom 1. propisano je za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Slijedom navedenog obveznik Zoran Bišćan koji obnaša dužnost člana Uprave trgovačkog društva Vodne usluge d.o.o. ne može istovremeno obnašati i dužnost člana Uprave trgovačkog društva Komunalac d.o.o., jer isto predstavlja povredu odredbi ZSSI-a.

Povjerenstvo pritom ističe kako je obveznik u što kraćem roku dužan opredijeliti se za dužnost koju želi obnašati te o navedenom obavijestiti Povjerenstvo.

Nadalje, a u odnosu na obnašanje dužnosti člana Županijske skupštine Bjelovarsko-bilogorske županije, Povjerenstvo ističe da se, iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovom slučaju niti Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22) kao posebnim zakonom kojim se uređuje način imenovanja direktora trgovačkih društava, nije izričito propisano da direktori trgovačkih društava u vlasništvu jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, obveznik Zoran Bišćan ne može za vrijeme obnašanja dužnosti člana uprave trgovačkog društva Vodne usluge d.o.o. i Komunalac d.o.o. biti vijećnik skupštine Bjelovarsko-bilogorske županije, jer ista javna dužnost ne proizlazi iz obnašanja dužnosti direktora trgovačkog društva, niti je zakonom propisana iznimka od opće zabrane istodobnog obnašanja druge javne dužnosti.

Nadalje, Povjerenstvo ističe kako obveznik također ne može obnašati funkciju podpredsjednika Odbora za financije i proračun Županijske skupštine Bjelovarsko-bilogorske županije i predsjednika Odbora za gospodarstvo Grada Bjelovara ukoliko je na navedene funkcije imenovan temeljem statusa člana Županijske skupštine Bjelovarsko-bilogorske županije, dok navedene funkcije može obavljati ukoliko je na njih imenovan kao stručni vanjski član, jer bi se tada radilo o dopuštenom obavljanju povremenih stručnih i savjetodavnih poslova, sukladno članku 17. stavku 2. ZSSI-a. U slučaju da je na navedene funkcije imenovan kao vanjski član, isti za navedeno može primati naknadu koju je dužan prijaviti Povjerenstvu u imovinskoj kartici.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Zoran Bišćan, osobna dostava
2. Objava na internetskoj stranici Povjerenstva
3. Pismohrana